30.05.2017

**Ştire**

**ANFP a participat la prima ediţie a Academiei Timişene AntiCorupţie**

În perioada 25 - 28 mai 2017 a avut loc la Timişoara, prima ediţie a *Academiei Timișene AntiCorupție (A.T.A.C.),* organizată deAsociaţia LiderJust, cu susţinerea Ambasadei Canadei, a Ambasadei Marii Britanii şi a Fundaţiei Konrad-Adenauer-Stiftung prin Programul Statul de Drept Europa de Sud-Est, dar şi cu sprijinul Agenţiei Naţionale a Funcţionarilor Publici.

În cadrul evenimentului, derulat sub forma unei şcoli de vară, s-au desfăşurat training-uri interactive, ateliere şi dezbateri concentrate asupra identificării cauzelor corupţiei şi a soluţiilor pentru reducerea şi eliminarea acesteia, participanţi fiind funcţionari publici şi reprezentanţi ai societăţii civile din judeţele Timiş, Arad şi Caraş Severin.

Scopul evenimentului l-a reprezentat diseminarea către participanţi a tehnicilor de prevenţie şi de combatere a corupţiei în cadrul instituţiilor publice, în folosul comunităţii în care îşi desfăşoară activitatea.

Prezenţa Agenţiei Naţionale a Funcţionarilor Publici la eveniment reafirmă susţinerea iniţiativelor care conduc către crearea unei culturi a integrităţii şi a prevenirii faptelor de corupţie din instituţiile publice.

***Direcţia Comunicare şi Relaţii Internaţionale***

**comunicare@anfp.gov.ro**

**Tel./fax: 0374 11 27 55**